Document ID: 32014R0957

A BIZOTTSÁG 957/2014/EU RENDELETE
(2014. szeptember 10.)
az 1333/2008/EK európai parlamenti és tanácsi rendelet II. mellékletének és a 231/2012/EU bizottsági rendelet mellékletének a montánsav-észterek (E 912) törlésével történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére és 14. cikkére,
mivel:
(1)
Az 1333/2008/EK rendelet II. melléklete meghatározza az élelmiszerekben történő felhasználásra jóváhagyott élelmiszer-adalékanyagok uniós jegyzékét és felhasználásuk feltételeit.
(2)
A 231/2012/EU bizottsági rendelet (2) specifikációkat határoz meg az 1333/2008/EK rendelet II. és III. mellékletében felsorolt élelmiszer-adalékanyagokra.
(3)
A montánsav-észterek (E 912) olyan viaszok, amelyek használatát az 1333/2008/EK rendelet II. mellékletének megfelelően citrusfélék, dinnye, papaja, mangó, avokádó és ananász felületkezelésére szolgáló fényezőanyagként engedélyezték.
(4)
Az 1333/2008/EK rendelet 32. cikkének (1) bekezdése úgy rendelkezik, hogy a 2009. január 20-a előtt az Unióban már engedélyezett élelmiszer-adalékanyagok tekintetében az Európai Élelmiszerbiztonsági Hatóság (a továbbiakban: a Hatóság) új kockázatértékelést végez.
(5)
E célból a 257/2010/EU bizottsági rendelet (3) programot hoz létre az élelmiszer-adalékanyagok újraértékelésére. A 257/2010/EU rendelet értelmében az élelmiszer-színezékektől és édesítőszerektől eltérő élelmiszer-adalékanyagok újraértékelését 2018. december 31-ig el kell végezni. Bizonyos élelmiszer-adalékanyagok - köztük a montánsav-észterek (E 912) - ugyanakkor prioritást jelentenek, és így értékelésüket is előbb indokolt elvégezni.
(6)
A 257/2010/EU rendelet 6. cikke (1) bekezdésének értelmében az érdekelt vállalkozó(k)nak és bármely más érdekelt félnek be kell nyújtania az élelmiszer-adalékanyag újraértékelésére vonatkozó adatokat a Hatóság adatszolgáltatásra vonatkozó felhívásában előírt határidőn belül.
(7)
2012. február 15-én a Hatóság nyilvános felhívást tett közzé a montánsav-észterekre (E 912) vonatkozó tudományos adatok szolgáltatására (4), felszólítva az érdekelt és érintett feleket, hogy 2012. június 1-jéig nyújtsák be a kért adatokat.
(8)
2013. június 7-én a Hatóság tudományos szakvéleményt bocsátott ki a montánsav-észterek (E 912) élelmiszer-adalékanyagokként történő újraértékeléséről (5). A szakvélemény szerint a montánsav-észterekről nem álltak rendelkezésre a toxikokinetikát, valamint a reprodukciós és fejlődési toxicitást érintő adatok. A montánsav-észterek rövid távú és szubkrónikus toxicitásáról, valamint genotoxicitásáról, krónikus toxicitásáról és rákkeltő hatásáról korlátozott mennyiségű adat volt hozzáférhető. A felhasználásról nem érkezett be információ. Az adatok korlátozott mennyiségének fényében a Hatóság arra a következtetésre jutott, hogy a montánsav-észterek élelmiszer-adalékanyagként való értékelése nem hajtható végre.
(9)
A 257/2010/EU rendelet 6. cikkének (5) bekezdése úgy rendelkezik, hogy amennyiben az érdekelt vállalkozók és más érdekelt felek a megadott határidőn belül nem nyújtják be a Hatósághoz azokat az információkat, amelyek szükségesek egy adott élelmiszer-adalékanyag újraértékelésének elvégzéséhez, az élelmiszer-adalékanyagot az 1333/2008/EK rendelet 10. cikke (3) bekezdésében foglalt eljárás szerint törölni lehet a jóváhagyott élelmiszer-adalékanyagok uniós jegyzékéből. Ennek fényében az erre az élelmiszer-adalékanyagra vonatkozó specifikációikat is helyénvaló törölni a 231/2012/EU rendeletből.
(10)
Az 1333/2008/EK rendelet 10. cikkének (3) bekezdése értelmében a jóváhagyott élelmiszer-adalékanyagok uniós jegyzékét az 1331/2008/EK európai parlamenti és tanácsi rendeletben (6) említett eljárásnak megfelelően módosítani kell.
(11)
Az 1331/2008/EK rendelet 3. cikkének (1) bekezdése úgy rendelkezik, hogy az élelmiszer-adalékanyagok uniós jegyzékének naprakésszé tétele vagy a Bizottság kezdeményezésére, vagy pedig kérelem alapján történhet.
(12)
Az 1333/2008/EK rendelet II. mellékletét és a 231/2012/EU bizottsági rendelet mellékletét ezért helyénvaló módosítani a montánsav-észtereknek (E 912) a jóváhagyott élelmiszer-adalékanyagok uniós jegyzékéből való törlésével, mivel friss tudományos bizonyítékok hiányában a jegyzékben való szerepeltetésük többé nem indokolt.
(13)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1333/2008/EK rendelet II. melléklete e rendelet I. mellékletének megfelelően módosul.
2. cikk
A 231/2012/EU rendelet melléklete e rendelet II. mellékletének megfelelően módosul.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
A montánsav-észtereket (E 912) tartalmazó azon élelmiszerek, amelyeket e rendelet hatálybalépése előtt jogszerűen hoztak forgalomba, a készletek kimerüléséig továbbra is forgalomban maradhatnak.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. szeptember 10-én.

Labels: 0
3
17